Anexa  la Hot.  nr. 27 /2019
REGULAMENT 
PRIVIND ACORDAREA VOUCHERELOR DE VACANȚĂ  PERSONALULUI DIN CADRUL APARATULUI DE SPECIALITATE AL PRIMARULUI ȘI SERVICIILOR PUBLICE SUBORDONATE 
în perioada 1 ianuarie 2019-31 decembrie 2020.
Art. 1 Prevederi Generale
          (1) Introducerea voucherelor de vacanță, reprezintă o măsură în favoarea angajaților - funcționari publici și personal contractual – din cadrul aparatului de specialitate al primarului Orașului Borsec și serviciilor publice subordonate,, cărora le  cresc veniturile reale, și în favoarea angajatorului, care are posibilitatea și este stimulat să acorde angajaților, alături de salariu, vacanțe în țară, prin intermediul voucherelor de vacanță, cu rol de recuperare a capacității de muncă, de creștere a productivității muncii salariatului şi de motivare a acestuia pentru a-şi menține calitatea de salariat în această instituție
         (2)  Conform prevederilor art.I din Ordonanța de Urgență a Guvernului României nr.114/2018 , instituțiile publice, astfel cum sunt definite la <LLNK 12002   500 12 2I3     47>art. 2 alin. (1) pct. 30 din Legea nr. 500/2002 privind finanțele publice, cu modificările şi completările ulterioare, şi la <LLNK 12006   273 12 2N3     47>art. 2 alin. (1) pct. 39 din Legea nr. 273/2006 privind finanțele publice locale, cu modificările şi completările ulterioare, indiferent de sistemul de finanțare şi de subordonare, inclusiv activitățile finanțate integral din venituri proprii, înființate pe lângă instituțiile publice, acordă, anual, în perioada 1 ianuarie 2019-31 decembrie 2020, vouchere de vacanță.
         (3) Conform prevederilor art.I din Ordonanța de Urgență a Guvernului României nr.107/2018, cuantumul voucherului de vacanță în perioada 
1 ianuarie 2019-31 decembrie 2020 este de 1450 de lei/salariat/an.
             (4)  Voucherele de vacanță sunt destinate exclusiv achiziționării pachetelor de servicii turistice în structuri de primire turistice, autorizate de Autoritatea Națională pentru Turism.
           (5) Perioada de valabilitate a voucherelor de vacanță este de un an de la data emiterii acestuia pe suport de hârtie, conform prevederilor legale.

            (6) Asupra sumei de 1450 de lei, corespunzătoare voucherelor de vacanță se aplică o cotă de impozitare de 10%, care se calculează și reține cu ocazia achitării drepturilor salariale aferente lunii în care au fost primite voucherele.

          (7) Perioada de referință în care salariații pot beneficia de vouchere de vacanță este cuprinsă între 01 aprilie 2019 și 31 octombrie 2020.                

Acordarea acestora este condiționată de îndeplinirea condiției legale referitoare la existența în bugetul alocat a sumelor cu această destinație.
Art. 2 Modalitate de acordare
                (1) Voucherele de vacanță se acordă tuturor persoanelor care au calitate de salariat ( funcționari publici și personal contractual  ) al aparatului de specialitate al primarului Orașului Borsec și serviciilor publice subordonate la momentul acordării acestora. Persoanele care au avut/au calitatea de salariat al aparatului propriu în intervalul 01 aprilie 2019 și 31 octombrie 2020, însă în perioada în care în bugetul propriu nu au existat/nu au fost alocate sume cu acestă destinație, nu pot beneficia de vouchere de vacanță. Având în vedere că voucherele de vacanță se acordă pentru recuperarea și întreținerea capacității de muncă a personalului, nu pot beneficia de acestea decât persoanele care au desfășurat efectiv activitate în perioada de referință. 
                     (2) Salariații aparatului propriu care beneficiază de program de lucru redus, pentru care numărul de ore normale de lucru, calculate săptămânal sau ca medie lunară, este inferior numărului de ore normale de lucru al unui salariat cu normă întreagă comparabil, precum și cei angajați cu contract individual de muncă cu timp parțial beneficiază de valoarea integrală a voucherelor de vacanță.
                     (3) În cazul cumulului de funcții, voucherele de vacanță se acordă de angajatorul unde salariatul în cauză își are funcția de bază. Persoanele care sunt în această situație vor depune la compartimentul Resurse umane o declarație pe propria răspundere prin care specifică angajatorul unde au funcția de bază, în termen de 10 zile lucrătoare de la data luării la cunoștință a prezentului Regulament.

                     (4) În cazul personalului încadrat prin transfer, respectiv a celui nou încadrat în perioada 01 aprilie 2019 și 31 octombrie 2020 voucherele de vacanță se vor acorda cu condiția prezentării de către salariat a unei adeverințe din care să rezulte faptul că angajatorul de la care s-a transferat / la care a desfășurat activitate anterior încadrării la Orașul Borsec nu i-a acordat vouchere de vacanță până la data realizării transferului/încetării activității la vechiul angajator.
                       (5) Voucherele de vacanță se acordă integral și personalului care, în perioada de referință  beneficiază de concediu pentru incapacitate temporară de muncă, concediu de maternitate, concediu de risc maternal, concediu pentru îngrijirea copilului bolnav numai dacă sunt îndeplinite cumulativ cele trei condiții prevăzute de alineatul (1), respectiv:
                                  a) momentul   acordării să se situeze în perioada de referință 01 aprilie 2019 și 31 octombrie 2020 

                               b) în bugetul UAT Borsec să existe sume prevăzute distinct cu această destinație;

                                  c) persoanele să fi desfășurat efectiv activitate în perioada de referință, indiferent de perioada lucrată.

                     (6) Voucherele de vacanță nu se acordă personalului  din cadrul UAT Borsec care pe întreaga perioadă de referință  de la 01 aprilie 2019 și 31 octombrie 2020 s-au aflat în concediu pentru creșterea copilului până la 2 ani, respectiv până la 3 ani în cazul copilului cu handicap, cât și personalului care se află în concediu fără plată sau are activitatea suspendată, în condițiile legii.
                         (7) Voucherele de vacanță nu se acordă persoanelor care ocupă funcții de demnitate publică (alese sau numite).   
                       (8) Compartimentul resurse umane - salarizare va intocmi un tabel nominal cu personalul instituției, care va cuprinde o rubrică privind opțiunea angajatului de a primi sau de a nu primi  voucherele de vacanță , precum și o rubrică cu semnătura acestuia.    
Art. 3.  Drepturile și obligațiile salariaților
(1) Salariații care primesc vouchere de vacanță nominale sunt singurele persoane îndreptățite să le utilizeze în România, la unitățile afiliate, în perioada de valabilitate a acestora și în exclusivitate pentru achitarea pachetului de servicii contractat care poate cuprinde servicii de cazare, alimentație publică, transport, tratament balnear, agrement. Conținutul minim al pachetului de servicii turistice conține în mod obligatoriu servicii de cazare.

(2) Beneficiarul poate utiliza voucherele de vacanță pe baza actului de identitate.

(3) Salariații beneficiari au dreptul să își aleagă unitatea afiliată pentru achiziționarea serviciilor turistice.

(4) Salariații beneficiari de vouchere de vacanță sunt direct răspunzători pentru păstrarea și utilizarea voucherelor de vacanță.

(5) Furtul sau pierderea voucherelor de vacanță va fi anunțată în scris angajatorului prin declarație pe proprie răspundere în vederea recuperării contravalorii acestora de la unitatea emitentă.

(6) Se interzice salariaților, beneficiari de  vouchere de vacanță, următoarele:

a) utilizarea voucherelor de vacanță pentru achiziționarea altor servicii decât cele prevăzute la alin. (1);
b) primirea unui rest de bani la tichetul de vacanță, în cazul în care suma corespunzătoare solicitată este mai mică decât valoarea nominală a tichetului de vacanță;

c) comercializarea voucherelor de vacanță în schimbul unor sume de bani şi/sau al altor bunuri şi/sau servicii. 

(7) Salariatul are obligația să restituie angajatorului voucherele de vacanță pe suport de hârtie acordate şi neutilizate la sfârșitul perioadei de valabilitate, la data încetării raportului de muncă/serviciu, cu recalcularea impozitului cuvenit, în luna următoare restituirii.

(8) Salariatul are obligația să restituie angajatorului voucherele de vacanță pe suport de hârtie acordate necuvenit, în termen de 10 zile lucrătoare de la data de când a fost înștiințat că i s-au acordat voucherele necuvenit.

(9) În cazul nerespectării obligației de restituire, repararea pagubelor se va realiza conform prevederilor legale în vigoare, aplicabile funcției publice și contractuale.

Art. 4 Evidența și plata voucherelor de vacanță
(1) Compartimentul financiar economic ține evidența voucherelor de vacanță conform situațiilor cuprinse în anexele nr.1, 3 și 5 la Normele metodologice privind acordarea tichetelor de vacanță, aprobate prin Hotărârea Guvernului nr.215/2009, cu modificările şi completările ulterioare, gestionarea voucherelor de vacanță pe suport hârtie urmând să se efectuează, potrivit legii, de persoane împuternicite în scris de către ordonatorul de credite. 
(2)  
În termen de 5 zile lucrătoare de la aprobarea prezentului regulament, Compartimentul resurse umane va transmite Compartimentului financiar economic lista persoanelor care au calitatea de salariat la data respectivă. Această listă va conține numărul curent, numele și prenumele beneficiarilor de vouchere de vacanță, codul numeric personal al fiecărui beneficiar, în ordinea serviciilor/birourilor/compartimentelor și în cadrul acestora în ordine alfabetică.
(3)    În perioada de acordare a voucherelor de vacanță, până la data de 05 ale fiecărei luni,  Compartimentul resurse umane transmite Compartimentului financiar economic lista persoanelor care dobândesc dreptul de a beneficia de vouchere de vacanță și nu au fost incluse în listele anterioare, cu respectarea elementelor prevăzute la alin. (2).
(4)    În vederea efectuării comenzii acestora lunar, Compartimentul financiar economic va transmite Compartimentului achiziții publice listele finale privind persoanele care au dreptul să beneficieze de vouchere de vacanță.
(5)    În baza contractului încheiat cu unitatea emitentă, Compartimentul achiziții publice  va emite nota de comanda către aceasta, grupat pe servicii / birouri/compartimente și în cadrul acestora în ordine alfabetică.
(6)   Plicurile cu voucherele de vacanță sigilate, distinct pe fiecare salariat în parte vor fi prima dată recepționate cantitativ pe baza borderoului semnat de către reprezentanții furnizorului, respectiv reprezentanții beneficiarului și calitativ de către persoanele împuternicite din cadrul Compartimentului financiar economic. 

(7)   Persoanele împuternicite din cadrul Compartimentului financiar economic predau plicurile sigilate fiecărui salariat beneficiar. Excepție vor face salariații care nu sunt prezenți în instituție la data programată a predării plicurilor (aflați în concediu de odihnă, concediu medical, în delegare, etc.). Salariații beneficiari se vor identifica prin BI/CI. Salariații beneficiari își desigilează plicurile și verifică integritatea și corectitudinea carnetului. 
(8)    Persoanele împuternicite din cadrul Compartimentului financiar economic, înscriu în prezența salariaților beneficiari datele necesare completării situației analitice a voucherelor de vacanță pe suport hârtie distribuite beneficiarilor – Anexa 3 la normele metodologice, aprobate prin Hotărârea de Guvern nr. 215/2009, cu modificările și completările ulterioare

(9) Salariații beneficiari semnează de primire a voucherelor de vacanță în coloana corespunzătoare a Anexei 3 la Normele metodologice aprobate prin Hotărârea de Guvern nr.215/2009, cu modificările și completările ulterioare.
(10) La returnarea de către beneficiar a voucherelor de vacanță pe suport hârtie neutilizate sau acordate necuvenit, persoanele împuternicite din cadrul Compartimentului financiar economic completează în prezența salariatului beneficiar Anexa 5 la Normele metodologice aprobate prin Hotărârea de Guvern nr.215/2009, cu modificările și completările ulterioare și semnează alături de acesta de primirea voucherelor.

